เงินสร้างเขื่อนอืด ‘ปลอด’ยันได้แน่
งบอุดหนุนเขื่อนนิคมฯ ยังอืด อุตสาหกรรมยังไม่ส่งเสนอเรื่องให้ กนอช.
3 พ.ค. 2555

งบอุดหนุนเขื่อนนิคมฯ ยังอืด อุตสาหกรรมยังไม่ส่งเสนอเรื่องให้ กนอช.
นายปลอดประสพ สุรัสวดี รมว.วิทยาศาสตร์และเทคโนโลยี ประธานคณะกรรมการบริหารจัดการน้ำและอุทกภัย (กบอ.) เปิดเผยว่า ที่ประชุมคณะกรรมการนโยบายน้ำและอุทกภัยแห่งชาติ (กนอช.) เมื่อวันที่ 2 พ.ค.ที่ผ่านมา ยังไม่มีการพิจารณาอนุมัติงบจาก พ.ร.ก.กู้เงินฯ อุดหนุนการสร้างเขื่อนนิคมอุตสาหกรรม 7 แห่ง ในสัดส่วน 2 ใน 3 ของวงเงินค่าก่อสร้าง สาเหตุเพราะกระทรวงอุตสาหกรรมยังไม่เสนอเรื่องเข้ามา เนื่องจากอยู่ในขั้นตอนพิจารณาราคาต้นทุนต่อหน่วยของวงเงินก่อสร้างเขื่อน ซึ่งต้องมีรายละเอียดที่มีหลักฐาน แต่ยืนยันว่ารัฐบาลพร้อมสนับสนุนงบช่วยเอกชนสร้างเขื่อนนิคมฯ ทั้ง 7 แห่ง และได้เตรียมวงเงินไว้แล้ว 3,000 ล้านบาท 
“เงินเราก็เตรียมไว้แล้ว รับรองเอกชนได้เงินล้านเปอร์เซ็นต์ ผู้ก่อสร้างก็สร้างต่อไป ไม่ต้องหยุด เรารู้อยู่ว่าเงินเขาชอร์ตอยู่ แต่ขอให้รอ 1-2 อาทิตย์ และเรื่องก็ไม่ได้ช้าที่ผม แต่ช้าที่ฝ่ายเสนอ” นายปลอดประสพ กล่าว
นางอัญชลี ชวนิชย์ นายกสมาคมนิคมอุตสาหกรรมไทยและพันธมิตร ระบุว่า เอกชนได้ส่งรายละเอียดค่าใช้จ่ายการสร้างเขื่อนให้การนิคมอุตสาหกรรมแห่งประเทศไทย (กนอ.) ไปแล้ว และกระทรวงอุตสาหกรรมอยู่ระหว่างพิจารณา ส่วนการก่อสร้างเขื่อนนิคมฯ ก็ยังไม่หยุด โดยเอกชนใช้เงินทุนของตัวเองไปก่อน 
“ตอนนี้เอกชนเริ่มบ่นว่าทำไมเงินออกมาช้า ทั้งเงินกู้จากออมสินและเงินให้เปล่าจากรัฐบาล แต่เขายังเดินหน้าสร้างเขื่อนต่อโดยกู้เงินแหล่งอื่นมาสร้าง” นางอัญชลี กล่าว